
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας
Θέμα: Καταγγελίας συνέχεια! Πρωτοφανείς και οι απαντήσεις της διοίκησης και της διευθύντριας εκπαίδευσης, Καραγιάννη Ευαγγ.
Όπως καταγγείλαμε στην ανακοίνωσή μας με τίτλο Επείγουσα καταγγελία Να δώσει τώρα εξηγήσεις το ΠΥΣΠΕ Α’ Αθήνας και η διευθύντρια εκπαίδευσης, Καραγιάννη Ευαγγ. στην Α’ Διεύθυνση γίνονται πρωτοφανή με τις τοποθετήσεις. 
Σε συνέχεια της καταγγελίας μας, απευθυνθήκαμε στη διευθύντρια εκπαίδευσης για να δώσει εξηγήσεις για όλα αυτά. 

Η διευθύντρια εκπαίδευσης, λες και δεν είναι η καθόλα αρμόδια η οποία εισηγείται και υπογράφει, μας παρέπεμψε για απαντήσεις στη διοίκηση και συγκεκριμένα στους υπαλλήλους για να μας εξηγήσουν. 

Η αρμόδια υπάλληλος λοιπόν, μας ενημέρωσε ότι η διεύθυνση δεν είναι σε θέση να συγκεκριμενοποιήσει τα κενά ανά σχολική μονάδα αυτή τη στιγμή και τα πραγματικά κενά θα δοθούν όταν ανοίξουν τα σχολεία. Και τότε θα αρχίσουν να μετακινούνται οι νεοδιόριστες/οι ΠΕ70 κλπ. Και στην ερώτησή μας με ποια κριτήρια τους δόθηκαν τα συγκεκριμένα σχολεία, μας απάντησε ότι διαλέχτηκαν τα σχολεία που έχουν ελλείψεις σε ώρες φυσικής αγωγής και αγγλικών και εκεί που έχουμε παραιτήσεις διευθυντών/ντριών.

Οι απαντήσεις αυτές οδηγούν σε συρροή παρανομιών και καταστρατήγησης των δικαιωμάτων των νεοδιόριστων και μονίμων συναδέλφων και δεν θα το επιτρέψουμε. Συγκεκριμένα:

· Οι τοποθετήσεις των νεοδιόριστων δεν γίνονται στην τύχη. Οφείλουν να τους ανακοινώνονται τα κενά, να κάνουν δήλωση προτίμησης και στη συνέχεια να τοποθετούνται με βάση τα κοινωνικά κριτήρια που καθορίζει η νομοθεσία. Το ίδιο ισχύει για τις αποσπάσεις και όλες τις υπηρεσιακές μεταβολές. Με βάση τις απαντήσεις της διοίκησης, οι νεοδιόριστες/οι θα αρχίσουν να μετακινούνται σποραδικά, με αιφνιδιαστικά τηλεφωνήματα κατά τη συνήθεια της διοίκησης, «πήγαινε εκεί τώρα» και με τις γνωστές απειλές, χωρίς δημοσίευση των πραγματικών κενών, δηλώσεις προτίμησης, κριτήρια κλπ. Εν ολίγοις χωρίς να τηρούνται τα νόμιμα!
· Αποτελεί πρόκληση που ξεπερνά κάθε φαντασία να επιδιώκουν να καλύψουν τα κενά φυσικής αγωγής και αγγλικών με δασκάλους! Είναι καταστρατήγηση των μορφωτικών δικαιωμάτων των μαθητών και των εργασιακών των εκπαιδευτικών. Να γίνουν τώρα οι αναγκαίες προσλήψεις εκπαιδευτικών όλων των ΠΕ που απαιτούνται για την κάλυψη των κενών από τα αντίστοιχα ΠΕ. 

Απαιτούμε: 

· Μετά το άνοιγμα των σχολείων, να δημοσιευθούν σε μία φάση όλα τα πραγματικά κενά και να ακολουθηθεί η νόμιμη διαδικασία στην οποία θα συμμετέχουν όλες και όλοι οι νεοδιόριστοι και όχι προσωπικές κλίσεις στα τηλέφωνα για μετακινήσεις κατά το δοκούν της διοίκησης
· Να γίνουν δεκτές όλες οι βελτιώσεις θέσης που υπάρχει η δυνατότητα με βάση τη νομοθεσία και όχι με αυθαίρετες κρίσεις.

· Καμία κάλυψη κενών ενός ΠΕ από άλλα ΠΕ. Ο νόμος δεν επιτρέπει να διδάξει το μάθημα κάποιας ειδικότητας σε ένα ολόκληρο σχολείο ένας/μία δάσκαλος/α ή μια άλλη ειδικότητα. Ακόμα και οι αναθέσεις (με τις οποίες έχουμε πλήρη διαφωνία) αφορούν ώρες και όχι κάλυψη του μαθήματος ειδικότητας ενός ολόκληρου σχολείου από άλλο ΠΕ. 

· Καμία κάλυψη των αναγκών της παράλληλης στήριξης και των τμημάτων ένταξης από εκπαιδευτικούς που έχουν προσληφθεί από άλλους πίνακες για να καλύψουν άλλα κενά.

· Προσλήψεις για την κάλυψη όλων των κενών με βάση τις θέσεις του εκπαιδευτικού κινήματος

Καλούμε τις/τους εκπαιδευτικούς και τους συλλόγους διδασκόντων να ενημερώνουν το σωματείο:

· Για κάθε απόπειρα μετακίνησής τους χωρίς τις νόμιμες διαδικασίες. Να προστατεύουν τα συλλογικά δικαιώματα.

· Να στείλουν στο μέιλ του Αριστοτέλη τα κενά των σχολείων τους
· Οι αναπληρωτές/τριες να στείλουν τα κενά που θα τις/τους δοθούν και θα ανέβουν στο ΟΠΣΥΔ ώστε να εμποδίσουμε να κρυφτούν κενά και να συμβάλλουμε στην προστασία των δικαιωμάτων τους στην τοποθέτηση
Για το ΔΣ

Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

